《观姚少师录童中州后和陶诗书后》
清代·刘履芬

道衍未入燕，能诗乃名诗。偶写友朋作，命意殊冲夷。

中州旧相识，寄远界乌丝。一卷《后和陶》，书以徇心知。

繇靖不再睹，自洗软媚姿。足知才力强，所施无弗宜。

和尚故不错，责之何苛为。吁嗟太孙帝，柔弱祚渐衰。

文皇一振厉，遂廓二百基。此见和尚功，长育亦不赀。

世俗恢奇策，传闻多可嗤。要之游佛门，固是英雄师。

往昔见摹本，手迹今兹披。他年请刊石，用补集所遗。

作者简介：刘履芬，字彦清，一字泖生，号沤梦，江山人。官户部主事，改江苏知县，署嘉定县事。有《古红梅阁遗集》。